ToekomsVenster: Suiwer die lug | Maroela Media
Julle is die lig, sout van die aarde. – Matt.5:14-16
Verskeie berigte wat in die onlangse verlede verskyn het besing die lof van die spekboom. Die merkwaardige struik lewer 'n betekenisvolle bydrae om die lug te suiwer terwyl dit sorg vir 'n goeie dosis suurstof. Dit kan deur mens en dier geëet word en word deesdae by slaaie gevoeg. Daarbenewens hou skilpaaie, vee, bokke en olifante daarvan. Dit is ook waterryk, kan teen sonbrand ingespan word en het medisinale gebruike.
Dit is duidelik dat die maklik aanpasbare plant 'n aanwins is vir enige tuin en dit is boonop eg Suid-Afrikaans.
Die kwaliteit wat my besonder aanspreek is die vermoë van die spekboom om vuil en besoedelde lug, hoofsaaklik as gevolg van koolstofmonoksied, te absorbeer en noodsaaklike suurstof beskikbaar te stel.
Ons samelewing is somtyds erg toksies. Die vuil lug van vooroordeel, agterdog en onderduimsheid laat 'n mens bykans verstik. Dit is negatief en beroof 'n mens, alle mense, van lewenskwaliteit. Dit ontneem 'n mens van vreugde en ondergrawe hoop.
Te veel mense gee spreekwoordelik hierdie besoedelde lug af.
Christene het nodig om Koninkryksmense te wees. Ons ontgiftig die samelewing van skadelike en siekte veroorsakende gedrag, woorde en optrede. Ons bring heling in 'n stukkende samelewing en plak genade plakkers op mense se wonde. Ons vertel mense van 'n ruimte waar jy kan vry asemhaal en nie verstik aan die gekontamineerde lug in die atmosfeer nie.